Якім жа было здзіўленне маці, калі вярнуўшыся пад вечар дадому, яна не толькі знайшла хлопчыка на лаве ля ганку з гармонікам у руках, але ж яшчэ падыходзячы да двара, здалёк пачула складны, мілагучны спеў інструмента. Жанчына моўчкі прысела побач і доўга слухала сынаву ігру, не верачы ўласным вушам. Калі ж пазней вярнуўся з працы бацька, жонка ўрачыста пасадзіла яго на кухні і паклікала малога Яўгенку з гармонікам. Уражаны бацька, які таксама нічога не ведаў аб амаль двухмесячных штоночных рэпетыцыях, адразу ж дазволіў таленавітаму сыну вольна карыстацца інструментам.